SL Uradni list Evropske unije L 336/29

DIREKTIVA KOMISIJE 2009/159/EU

z dne 16. decembra 2009

o spremembi Priloge III k Direktivi Sveta 76/768/EGS glede kozmetičnih izdelkov zaradi prilagoditve tehničnemu napredku

(Besedilo velja za EGP)

EVROPSKA KOMISIJA JE –

ob upoštevanju Pogodbe o Evropski uniji in Pogodbe o delovanju Evropske unije,

ob upoštevanju Direktive Sveta 76/768/EGS z dne 27. julija 1976 o približevanju zakonodaje držav članic v zvezi s kozmetičnimi izdelki (1) in zlasti člena 8(2) Direktive,

po posvetovanju z Znanstvenim odborom za varstvo potrošnikov,

ob upoštevanju naslednjega:

(1) Glede na strategijo ocenjevanja varnosti snovi v barvah za lase je bilo z državami članicami in zainteresiranimi stranmi dogovorjeno, da bi bil 31. december 2007 primeren, da se Znanstvenemu odboru za varstvo potrošnikov (v nadaljnjem besedilu: ZOVP) predložijo znanstveni podatki o reakcijskih produktih, ki zaradi oksidativnih snovi v barvah za lase nastanejo na lasišču, ter podatki o varnosti omenjenih produktov.

(2) Trenutno je za uporabo v kozmetičnih izdelkih do 31. decembra 2009 v skladu z omejitvami in pogoji iz dela 2 Priloge III k Direktivi 76/768/EGS začasno dovoljenih 31 neoksidativnih snovi v barvah za lase. Kozmetična industrija je ZOVP predložila zahtevane znanstvene podatke o varnosti reakcijskih produktov, ki nastanejo zaradi oksidativnih snovi v barvah za lase, pred dogovorjenim rokom 31. decembra 2007.

(3) ZOVP je ocenil predložene podatke o varnosti. Januarja 2009 je ZOVP v svojem mnenju ugotovil, da zaradi nepopolne dokumentacije, ki jo je predložila industrija, ne more dokončno oceniti tveganja reakcijskih produktov v oksidativnih barvah za lase. Kozmetična industrija je manjkajoče podatke predložila do konca septembra 2009.

(4) Glede na navedeno bo za oceno tveganja iz predloženih dodatnih podatkov in končno mnenje ZOVP o varnosti reakcijskih produktov potrebno obdobje, ki bo za snovi iz dela 2 Priloge III preseglo začasni rok 31. decembra 2009.

(5) Zato dokončna ureditev 31 snovi v barvah za lase iz dela 2 Priloge III na osnovi ocene tveganja zaradi reakcijskih produktov in njena uveljavitev v zakonodaji držav članic ne bo mogoča pred začasnim rokom. Njihovo začasno uporabo v kozmetičnih izdelkih v skladu z veljavnimi omejitvami in pogoji iz dela 2 Priloge III je tako treba podaljšati. Novi podaljšani rok 31. december 2010 se zdi zadosten za dokončno ureditev teh snovi.

(6) Direktivo 76/768/EGS je zato treba ustrezno spremeniti.

(7) Ukrepi, predvideni s to direktivo, so v skladu z mnenjem Stalnega odbora za kozmetične izdelke –

SPREJELA NASLEDNJO DIREKTIVO:

Člen 1

Sprememba Direktive 76/768/EGS

V referenčnih številkah 3, 4, 5, 6, 10, 11, 12, 16, 19, 20, 21, 22, 25, 26, 27, 29, 31, 32, 33, 34, 35, 36, 37, 38, 39, 44, 48, 49, 50, 55 in 56 stolpca g v delu 2 Priloge III k Direktivi 76/768/EGS se datum „31.12.2009“ nadomesti z „31.12.2010“.

Člen 2

Prenos

1. Države članice najpozneje do 31. decembra 2009 sprejmejo in objavijo zakone in druge predpise, potrebne za uskladitev s to direktivo. Besedilo navedenih predpisov takoj sporočijo Komisiji.

Navedene predpise uporabljajo od 1. januarja 2010.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedilo temeljnih predpisov nacionalnega prava, ki jih sprejmejo na področju, ki ga ureja ta direktiva.

Člen 3

Začetek veljavnosti

Ta direktiva začne veljati tretji dan po objavi v Uradnem listu Evropske unije.

Člen 4

Naslovniki

Ta direktiva je naslovljena na države članice.

V Bruslju, 16. decembra 2009 Za Komisijo Predsednik José Manuel BARROSO

(1) UL L 262, 27.9.1976, str. 169.